Účastník ZPC	
Meno, priezvisko, titul:	Denisa Ďuranová, PhDr.	
Úsek:	Štátny pedagogický ústav, Oddelenie pre cudzie jazyky  	
	
Zahraničná pracovná cesta	
Miesto konania – štát, mesto:	Belgicko, Brusel  	
Organizátor:	Európska komisia, Generálne riaditeľstvo pre vzdelávanie a kultúru	
Termín:	11. – 14. 09. 2013	
Účel:	Zasadnutie tematickej pracovnej skupiny Jazyky vo vzdelávaní a odbornej príprave 	
Rokovací jazyk:	anglický, francúzsky, nemecký, španielsky a taliansky jazyk 	
	
Rámcový program
11. 09. 2013 - cesta Bratislava - Brusel
12. 09. 2013 - 1. deň zasadnutia tematickej pracovnej skupiny   
13. 09. 2013 - 2. deň zasadnutia tematickej pracovnej skupiny   
14. 09. 2013 - cesta Brusel - Bratislava  	
Stručný priebeh	
     Zasadnutia tematickej pracovnej skupiny Európskej komisie Jazyky vo vzdelávaní a odbornej príprave sa zúčastnili zástupcovia Európskej Komisie, Rady Európy (Európske centrum moderných jazykov v Grazi) a experti z oblasti jazykovej politiky jednotlivých členských krajín EÚ. 

Body programu zasadnutia:
-	Implementácia dokumentu Jazykové kompetencie pre zamestnateľnosť, mobilitu a ekonomický rast: pracovná verzia materiálu pre prijatie benchmarkov pre jazyky, sumár pripomienok jednotlivých krajín 
-	Spolupráca medzi Európskou komisiou a Európskym centrom pre moderné jazyky
-	Komparatívna analýza jazykov vo vzdelávaní a odbornej príprave  

     V záveroch Rady ohľadom strategického rámca pre európske vzdelávanie a odbornú prípravu (ET 2020) z 12. mája 2009 bola Európska komisia vyzvaná, aby vykonávala práce na návrhoch týkajúcich sa benchmarkoch v oblasti mobility, zamestnateľnosti a učenia sa jazykov. V roku 2012 Európska komisia, ktorá zobrala do úvahy prepojenie medzi multilingvizmom, jazykovými kompetenciami a tvorbou nových pracovných miest - hlavným prvkom európskej stratégie ET 2020, pripravila návrh európskeho benchmarku týkajúceho sa jazykov. Európska komisia v tejto súvislosti zvažuje ďalšiu metodologickú prácu v spolupráci s členskými krajinami a to vo vzťahu k zberu relevantných dát s cieľom podporiť návrh benchmarkov pre jazyky.  
     Benchmarky navrhnuté Komisiou sú založené na dvojakom prístupe, ilustrujú situáciu v jazykovom vzdelávaní v Európe a zároveň berú do úvahy súčasne dostupné dáta. Duálny prístup kombinuje dve zložky: výstupy učenia sa vo vzťahu k prvému cudziemu jazyku, množstvo žiakov učiacich sa druhý cudzí jazyk. Do roku 2020 by Komisia rada zabezpečila, aby: 
-	aspoň 50% pätnásťročných žiakov dosiahlo úroveň samostatného používateľa jazyka v prvom cudzom jazyku (v porovnaní so súčasnými 42%),
-	aspoň 75% žiakov nižšieho sekundárneho vzdelávania sa učilo aspoň dva cudzie jazyky (v porovnaní so súčasnými 61%).  
Vzhľadom na súčasne dostupné dáta Komisia navrhla kvalitatívny benchmark pre prvý cudzí jazyk, t. j. dosiahnutie určitej komunikačnej úrovne. Pre druhý cudzí jazyk bol navrhnutý kvantitatívny benchmark, t. j. percentuálny podiel žiakov učiacich sa aspoň dva cudzie jazyky. Navrhnuté benchmarky by mali byť skôr vnímané ako európsky cieľ a nie cieľ národný. V súčasnosti niektoré členské krajiny EÚ presahujú stanovené ciele, avšak mnohé sa k týmto cieľom ešte nepriblížili a bude pre ne náročné ich do roku 2020 dosiahnuť. Spoločné úsilie členských krajín, usilujúc sa o signifikatný progres v oboch benchmarkoch, by malo umožniť Európskej Únii dosiahnuť tieto ciele. Komisia bola oboznámená s pripomienkami jednotlivých krajín k  dosiahnutiu, resp. priblíženiu sa k dosiahnutiu benchmarkov v rámci ich krajiny. Komisia v tejto súvislosti pripravila návrh týkajúci sa pripomienok jednotlivých krajín a argumentáciu k stanovým benchmarkom. 
        V máji 2013 Európska komisia – Generálne riaditeľstvo pre vzdelávanie a kultúru a Rada Európy - Európske centrum pre moderné jazyky v Grazi podpísali dohodu o spolupráci týkajúcu sa inovatívnych metód v jazykovej výučbe a hodnotenia úrovne jazykových kompetencií. Finančné náklady spojené s aktivitami tejto spolupráce, a to vo výške približne 500 000 Eur, budú rozdelené medzi Európsku komisiu (60%) a Radu Európy (40%). Spolupráca sa týka dvoch hlavných iniciatív: 
1. Využitie informačno-komunikačných technológií pre podporu vyučovania a učenia sa jazykov (realizované tímom ECML ICT-REV), cieľom je:
- preskúmať najužitočnejšie nástroje informačno-komunikačných technológií, ktoré môžu napomáhať v podpore výučby a učenia sa jazykov a diseminovať tento zoznam,
- realizovať semináre v spolupráci s členskými krajinami ohľadom uplatňovania vybraných nástrojov.  
2. Pomoc inštitúciám v súvislosti s prepojením jazykových skúšok na komunikačné úrovne Spoločného európskeho referenčného rámca pre jazyky (realizované tímom ECML RELANG), cieľom je:
- realizovať semináre, ktoré budú zamerané na princípy a zásady tvorby konštruktu testov, prepojenie testov na Spoločný európsky referenčný rámec pre jazyky, aplikáciu týchto princípov a zásad a praktickú tvorbu testových položiek,
- vytvoriť podporné materiály v závislosti od potreby členského štátu. 
V súčasnosti Slovenská republika v zastúpení Národným ústavom certifikovaných meraní vzdelávania participuje na iniciatíve č. 2. 
     Európska komisia pripravuje analýzu jazykového vzdelávania v rámci povinnej školskej dochádzky v jednotlivých krajinách. Hlavným cieľom analýzy je lepšie pochopiť spoločné výzvy jednotlivých krajín, poukázať na jazykovú politiku a príklady dobrej praxe, ktoré smerujú k podpore jazykového vzdelávania a jeho zlepšeniu. Za týmto cieľom Európska komisia pripravila pre jednotlivé krajiny dotazníky, v ktorých sú uvedené údaje a dáta z dostupných zdrojov zameraných na jazyky vo vzdelávaní a odbornej príprave, pričom v prípade potreby by mali byť údaje a dáta v dotazníkoch jednotlivými krajinami aktualizované. 	
Odporúčania a závery	
   Zastúpenie v tematickej pracovnej skupine Jazyky vo vzdelávaní a odbornej príprave vyplýva z členstva SR v Európskej únii. Pracovná skupina je vytvorená na základe právnych dokumentov Európskej únie, ktoré sú platné a záväzné pre jednotlivé členské štáty, resp. na základe rozhodnutia Európskej komisie v spolupráci s členskými štátmi, ktoré spoločne s ňou realizujú tvorbu a rozvoj vzdelávacej politiky a plnenie dohodnutých strategických cieľov spolupráce vo vzdelávaní. 
     Odporúčame pokračovať v napĺňaní cieľov európskej jazykovej politiky a naďalej spolupracovať na tvorbe dokumentov, ktoré by mali byť pripravené v rámci práce tematickej pracovnej skupiny Jazyky vo vzdelávaní a odbornej príprave.	
Očakávaný prínos	
Spolupráca s Európskou komisiou a jednotlivými členskými štátmi EÚ v rámci tematickej pracovnej skupiny Jazyky vo vzdelávaní a odbornej príprave prispieva k napĺňaniu cieľov Nového strategického rámca pre európsku spoluprácu vo vzdelávaní a odbornej príprave („ET 2020“).  	
Prehľad prinesenej dokumentácie a miesto jej uloženia	
-	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. 	
	
Súhlasím so zverejnením správy na internete.	
Správu vypracoval: PhDr. Denisa Ďuranová 	
Dátum: 23. 09. 2013	
Správu schválil: doc. PaedDr. Viliam Kratochvíl, PhD., riaditeľ ŠPÚ